Ko‘p kvartirali uylarni boshqarish tizimini yanada takomillashtirish va boshqaruvchi tashkilotlarni moliyaviy sog‘lomlashtirish borasidagi qo‘shimcha chora-tadbirlar to‘g‘risida

So‘nggi yillarda ko‘p kvartirali uy-joylarni boshqarish tizimini takomillashtirish, boshqarish organlarini qo‘llab-quvvatlash hamda ko‘p kvartirali uylardagi umumiy mol-mulkni saqlash va ta’mirlash, ularga tutash yer uchastkalarini aniq belgilash bo‘yicha tizimli ishlar amalga oshirilmoqda.
 Xususan, Qoraqalpog‘iston Respublikasi, viloyatlar va Toshkent shahrining 15 ta hududida ko‘p kvartirali uy-joylar joylashgan yerlarni ochiq tanlov o‘tkazish yo‘li bilan boshqaruvchi tashkilotlarga biriktirish bo‘yicha loyiha amalga oshirildi va tahlil natijalariga ko‘ra mazkur loyiha doirasida 1 227 ta ko‘p kvartirali uylarda istiqomat qiluvchi aholining yashash sharoitlari yanada yaxshilandi.
 Qisqa vaqt ichida boshqaruvchi tashkilotlarning kredit qarzdorligi 2 baravarga qisqardi, 500 nafarga yaqin ish o‘rinlari yaratildi, ishchilar ish haqi hamda boshqaruvchi tashkilotlar daromadi 2 baravarga oshdi.
 Shu bilan birga, respublikada faoliyat olib borayotgan 772 ta uy-joy mulkdorlari shirkatlarining 311 tasida muammoli kreditor qarzdorliklari mavjud bo‘lib, 2,5 mingdan ziyod ko‘p kvartirali uylarda istiqomat qiluvchi aholiga tegishli xizmatlar ko‘rsatilmay yoki sifatsiz ko‘rsatib kelinmoqda.
 Ko‘p kvartirali uylarni boshqarish tizimini yanada takomillashtirish, boshqarish tashkilotlari tomonidan aholiga sifatli xizmat ko‘rsatilishini ta’minlash maqsadida:
 1. Uy-joy kommunal xizmat ko‘rsatish vazirligi, Markaziy bank, Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklarining 2022-yil 1-sentabrga qadar muammoli kreditor qarzdorliklari mavjud har bir uy-joy mulkdorlari shirkatining boshqaruv usulini o‘zgartirish bo‘yicha uy-joy mulkdorlari umumiy yig‘ilishi qarori qabul qilingan taqdirda ularni moliyaviy sog‘lomlashtirish uchun davlat tomonidan qo‘llab-quvvatlash bo‘yicha taklifiga rozilik berilsin. Bunda:
 respublikadagi muammoli bank kreditlari mavjud barcha uy-joy mulkdorlari shirkatlari tegishli xizmat ko‘rsatuvchi tijorat banklarining xulosasi olingan taqdirda tugatilishi mumkin;
 tugatilgan yoki boshqarish usuli o‘zgartirilgan uy-joy mulkdorlari shirkatlarining boshqaruvida bo‘lgan ko‘p kvartirali uylarni boshqarish uchun, qoida tariqasida, reytingi yuqori bo‘lgan boshqaruvchi tashkilotlar jalb qilinadi;
 Uy-joy kommunal xizmat ko‘rsatish vazirligi jalb qilingan boshqaruvchi tashkilot faoliyatini, shu jumladan u tomonidan ko‘rsatilgan xizmatlar sifatini olti oy mobaynida monitoring qiladi va ko‘p kvartirali uylarni boshqarish faoliyatini amalga oshirish qoidalariga rioya qilmagan boshqaruvchi tashkilotlarga nisbatan qonunchilikda belgilangan choralarni qo‘llaydi.
 2. Bosh prokuratura, Uy-joy kommunal xizmat ko‘rsatish vazirligi, Markaziy bank, Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari:
 muammoli kreditor qarzdorliklari mavjud uy-joy mulkdorlari shirkatlarini moliyaviy sog‘lomlashtirish maqsadida davlat tomonidan qo‘llab-quvvatlash bo‘yicha chora-tadbirlarning mazmun-mohiyati uy-joy mulkdorlariga to‘liq yetkazilishini hamda mazkur qarorning 1-bandida belgilangan tadbirlarning ijrosi yuzasidan zarur tashkiliy ishlarning ular bilan birgalikda amalga oshirilishini;
 muammoli kreditor qarzdorliklari mavjud bo‘lmagan va moliyaviy-iqtisodiy holati barqaror ko‘p kvartirali uylarning boshqarish organlari faoliyatiga aralashuvga yo‘l qo‘yilmasligini ta’minlasin.
 3. Belgilansinki, 2022-yil 1-noyabrdan boshlab ko‘p kvartirali uylarni boshqarish organlari boshqaruv faoliyatini, ular elektron reyestrga kiritilgandan so‘ng amalga oshiradi.
 4. Ko‘p kvartirali uylarni boshqarish tizimini takomillashtirish bo‘yicha chora-tadbirlar dasturi 1-ilovaga muvofiq tasdiqlansin.
 5. Shunday tartib o‘rnatilsinki, unga ko‘ra 2022-yil 1-noyabrdan boshlab:
 a) quyidagi hujjatlarda ko‘p kvartirali uylardagi turarjoylar va yashash uchun mo‘ljallanmagan (noturar) joylar, umumiy mol-mulk (umumiy joylar) ro‘yxati hamda har bir ko‘p kvartirali uy joylashgan va unga tutash yer uchastkasi (rejasi, joylashgan obyektlar, shu jumladan loyihada nazarda tutilgan avtoturargohlar, bolalar va sport maydonchalari, dam olish maskanlari, sayilgohlar, yo‘laklar va ko‘p kvartirali uyga xizmat ko‘rsatuvchi boshqa obyektlar) maydoni hamda chegaralari to‘g‘risidagi ma’lumotlar ko‘rsatilishi shart:
 ko‘p kvartirali uylarni qurish (rekonstruksiya qilish) ishlarining loyiha hujjatlari;
 foydalanishga qabul qilinayotgan ko‘p kvartirali uyga belgilangan tartibda rasmiylashtiriladigan kadastr pasporti;
 qurilish-montaj ishlari (rekonstruksiyasi) tugallangan ko‘p kvartirali uylardan foydalanish uchun ruxsatnoma;
 b) mazkur hujjatlarda ushbu ma’lumotlar ko‘rsatilmagan taqdirda vakolatli organlar tomonidan tegishincha loyiha hujjatlari bo‘yicha xulosa, kadastr pasporti (loyiha hujjatlarida ko‘rsatilmagan taqdirda), ko‘p kvartirali uylardan foydalanish uchun ruxsatnoma (loyiha hujjatlarida va kadastr pasportida ko‘rsatilmagan taqdirda) berilmaydi;
 v) qurilish-montaj ishlari (rekonstruksiyasi) tugallangan ko‘p kvartirali uylardan foydalanish uchun ruxsatnoma berilganidan so‘ng loyiha hujjatlari, kadastr pasporti va mazkur ruxsatnomaga umumiy mol-mulkni yoki tutash yer uchastkasini kamaytirish va tutash yer uchastkasida qo‘shimcha ko‘p kvartirali uy yoki umumiy mol-mulk bo‘lmagan obyekt qurish uchun o‘zgartirish kiritish taqiqlanadi.
 6. Belgilansinki:
 ko‘p kvartirali uy joylashgan va unga tutash yer uchastkasi hamda ko‘p kvartirali uylardagi umumiy mol-mulkka bo‘lgan huquqlar ushbu joylar mulkdorlarining nomiga davlat ro‘yxatidan o‘tkaziladi. Bunda amalga oshirilishi kerak bo‘lgan to‘lovlar (shu jumladan kadastr pasportini rasmiylashtirish uchun to‘lovlar) joylar mulkdorlari yoki tegishli ko‘p kvartirali uylarni boshqarish organi tomonidan ikki yil davomida teng ulushlarda bo‘lib-bo‘lib to‘lanishi mumkin;
 ko‘p kvartirali uylardan foydalanish uchun ruxsatnoma ushbu uy joylashgan va unga tutash yer uchastkalariga, umumiy mol-mulkka bo‘lgan huquqlarni joylarning mulkdorlari nomiga, keyinchalik realizatsiya qilinadigan turarjoylar va yashash uchun mo‘ljallanmagan (noturar) joylarni esa buyurtmachi nomiga davlat ro‘yxatidan o‘tkazish uchun asos bo‘ladi;
 ushbu bandning uchinchi xatboshisi mazkur qaror kuchga kirgunga qadar belgilangan tartibda foydalanishga qabul qilingan ko‘p kvartirali uylarga nisbatan ham tatbiq etiladi.
 7. Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari Qurilish vazirligi va Kadastr agentligi bilan birgalikda 2024-yil 1-yanvarga qadar o‘z hududlaridagi ko‘p kvartirali uylar joylashgan va ularga tutash yer uchastkalarini umumiy foydalanish uchun (notijorat maqsadlarda) ko‘p kvartirali uylardagi joylar mulkdorlariga doimiy foydalanish huquqi asosida berish yuzasidan qarorlar qabul qilsin.
 8. Moliya vazirligi Sog‘liqni saqlash vazirligi, Oliy va o‘rta maxsus ta’lim vazirligi, Xalq ta’limi vazirligi, Maktabgacha ta’lim vazirligi bilan birgalikda ikki oy muddatda barcha ta’lim va tibbiyot muassasalariga kommunal va tutash yer uchastkalarini obodonlashtirish hamda ko‘kalamzorlashtirish, shuningdek, avariya-dispetcherlik xizmatlarini ko‘rsatish uchun bozor narxlaridan kelib chiqqan holda autsorsing shartnomasi asosida boshqaruvchi tashkilotlarni jalb qilishni ko‘zda tutuvchi tegishli normativ-huquqiy hujjat loyihasini Vazirlar Mahkamasiga kiritsin.
 9. Uy-joy kommunal xizmat ko‘rsatish vazirligining bir oy muddatda Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari bilan birgalikda vazirlik huzuridagi “Yagona hisob-kitob markazi” va uning shahar (tuman), tumanlararo filiallarini hamda Qoraqalpog‘iston Respublikasi Uy-joy kommunal xizmat ko‘rsatish vazirligi, viloyatlar uy-joy kommunal xizmat ko‘rsatish boshqarmalari, Toshkent shahar uy-joy kommunal xizmat ko‘rsatish bosh boshqarmasi huzurida tashkil etilgan “Ta’mirlash-tiklash xizmati” davlat unitar korxonalari hamda ularning shahar va tuman filiallarini tugatish to‘g‘risidagi taklifiga rozilik berilsin.
 10. O‘zbekiston Respublikasi Prezidentining ayrim qarorlariga 2-ilovaga muvofiq o‘zgartirish va qo‘shimchalar kiritilsin.
 11. Mazkur qaror ijrosini samarali tashkil qilishga mas’ul va shaxsiy javobgar etib uy-joy kommunal xizmat ko‘rsatish vaziri Sh.S. Xidoyatov hamda Qoraqalpog‘iston Respublikasi Vazirlar Kengashi Raisi, viloyatlar va Toshkent shahar hokimlari belgilansin.
 Qaror ijrosini muhokama qilib borish, ijro uchun mas’ul idoralar faoliyatini muvofiqlashtirish va nazorat qilish O‘zbekiston Respublikasi Bosh vazirining birinchi o‘rinbosari A.J. Ramatov zimmasiga yuklansin.
 1. O‘zbekiston Respublikasi Prezidentining 2005-yil 10-fevraldagi “Xususiy uy-joy mulkdorlari shirkatlari faoliyatini takomillashtirish borasidagi qo‘shimcha chora-tadbirlar to‘g‘risida”gi PQ-3-son qarorining 4-bandi o‘z kuchini yo‘qotgan deb hisoblansin.
 2. O‘zbekiston Respublikasi Prezidentining 2017-yil 27-fevraldagi “O‘zbekiston Respublikasi vazirliklari, idoralari va tashkilotlarining formali kiyim-boshlarini ishlab chiqish, standartlashtirish, tasdiqlash va tayyorlash mexanizmini tartibga solish chora-tadbirlari to‘g‘risida”gi PQ-2800-son qaroriga 1-ilovaning “Idoraviy formali kiyim” bo‘limi quyidagi mazmundagi 8 va 9-pozitsiyalar bilan to‘ldirilsin:
 3. O‘zbekiston Respublikasi Prezidentining 2017-yil 18-apreldagi “O‘zbekiston Respublikasi Uy-joy kommunal xizmat ko‘rsatish vazirligi faoliyatini tashkil etish to‘g‘risida”gi PQ-2900-son qarorida:
 a) 4 va 5-bandlar o‘z kuchini yo‘qotgan deb hisoblansin;
 b) 8-ilovada:
 2-banddan “va “Ta’mirlash-tiklash xizmati” davlat unitar korxonalarini” so‘zlari chiqarib tashlansin;
 7-bandning to‘rtinchi xatboshisidan “va “Ta’mirlash-tiklash xizmati” davlat unitar korxonalarini (keyingi o‘rinlarda — “TTX” DUK)” so‘zlari chiqarib tashlansin;
 9-bandning ikkinchi va uchinchi xatboshilaridagi, 17-bandning birinchi xatboshisidagi “tashkilotlari va “TTX” DUKlarni” so‘zlari “tashkilotlarini” so‘zlari bilan almashtirilsin;
 11-bandning ikkinchi xatboshisidan va 15-bandning ikkinchi xatboshisidan “va “TTX” DUKlarni” so‘zlari chiqarib tashlansin;
 ilovada (O‘zbekiston Respublikasi Uy-joy kommunal xizmat ko‘rsatish vazirligining Uy-joy kommunal xo‘jaligini rivojlantirish jamg‘armasi mablag‘larini shakllantirish va foydalanish sxemasi):
 I bosqich “Tadbirlar” ustunidan “va TTX” DUKlarini” so‘zlari chiqarib tashlansin;
 II va III bosqichlar “Tadbirlar” ustunidagi “tashkilotlari va “TTX” DUKlarni”, “tashkilotlari va TTX” DUKlarini” so‘zlari “tashkilotlarini” so‘zi bilan almashtirilsin.
 4. O‘zbekiston Respublikasi Prezidentining 2017-yil 24-apreldagi “2017 — 2021-yillarda ko‘p xonadonli uy-joy fondini saqlash va undan foydalanish tizimini yanada takomillashtirish chora-tadbirlari to‘g‘risida”gi PQ-2922-son qarorida:
 6 va 10-bandlar o‘z kuchini yo‘qotgan deb hisoblansin;
 7-bandning uchinchi va to‘rtinchi xatboshilari chiqarib tashlansin;
 qarorga 5-ilova o‘z kuchini yo‘qotgan deb hisoblansin.
 5. O‘zbekiston Respublikasi Prezidentining 2021-yil 19-iyundagi “Ko‘p kvartirali uylarni boshqarish tizimini yanada takomillashtirish to‘g‘risida”gi PQ-5152-son qarorida:
 a) 4-bandning “b” kichik bandi quyidagi tahrirda bayon etilsin:
 “b) 2023-yil 1-yanvardan boshlab mazkur qarorning 2-ilovasiga muvofiq ko‘p kvartirali uy-joylarni mukammal va joriy ta’mirlash ishlarini moliyalashtirish mazkur uy-joylarni ta’mirlash ishlari umumiy smeta qiymati doirasida amalga oshiriladi, bunda:
 2023-yil uchun Moliya vazirligi tomonidan respublika budjetidan 156,4 milliard so‘m ajratiladi;
 2024-yil 1-yanvardan boshlab mablag‘larning:
 30 foizi mulkdorlar hisobidan qoplanadi. Mazkur mablag‘lar Uy-joy kommunal xizmat ko‘rsatish vazirligi huzuridagi Uy-joy kommunal xo‘jaligini rivojlantirish jamg‘armasida ko‘p kvartirali uy-joylarni ta’mirlashni moliyalashtirish uchun ochiladigan maxsus hisobvaraqda (keyingi o‘rinlarda — Maxsus hisobvaraq) shakllantiriladi;
 35 foizi respublika budjetining qo‘shimcha manbalari hisobidan qoplanadi;
 35 foizi mahalliy budjetlarning qo‘shimcha manbalari hisobidan qoplanadi”;
 b) 7-bandda:
 “a” va “d” kichik bandlar o‘z kuchini yo‘qotgan deb hisoblansin;
 “g” kichik band quyidagi tahrirda bayon etilsin:
 “g) qurilishi tugallangan va foydalanishga qabul qilingan ko‘p kvartirali uy-joyni boshqarish birinchi ikki yilda quruvchi tomonidan amalga oshiriladi hamda mazkur muddatga ko‘p kvartirali uy-joy ekspluatatsiyasining kafolat muddati joriy qilinadi. Bunda:
 quruvchi tomonidan boshqarish usuli tanlanadi yoki mazkur vazifani amalga oshirish uchun shartnomaga asosan boshqaruvchi tashkilot jalb qilinishi mumkin;
 quruvchi ko‘p kvartirali uydagi joyni sotib olish istagida bo‘lgan shaxslarni tanlangan boshqaruv usulidan xabardor qilishi va uy-joyni oldi-sotdi shartnomasi bilan bir vaqtda boshqaruvchi tashkilot bilan shartnoma tuzilishini tashkillashtirishi lozim;
 ko‘p kvartirali uylardagi joylar mulkdorlari o‘zgarishi natijasida umumiy mol-mulkni saqlash, undan foydalanish va uni ta’mirlash uchun umumiy xarajatlarda ishtirok etish bo‘yicha majburiyatlar yangi mulkdorga o‘tadi;
 birinchi ikki yil ichida ko‘p kvartirali uy-joydagi quruvchidan tashqari mulkdorlarning soni ellik foizdan oshgan taqdirda mulkdorlar tomonidan belgilangan tartibda umumiy yig‘ilishning qaroriga muvofiq ko‘p kvartirali uy-joyni boshqarish usuli tanlanadi”.
 6. O‘zbekiston Respublikasi Prezidentining 2022-yil 24-maydagi “Aholining ichimlik suv ta’minoti va oqova suv xizmatlari bilan ta’minlanganlik darajasini oshirish bo‘yicha qo‘shimcha chora-tadbirlar to‘g‘risida”gi PQ-257-son qarori 3-bandining “a” kichik bandi “aholi punktlarini markazlashgan ichimlik suv” so‘zlardan keyin “va oqova suv chiqarish xizmati” so‘zlari bilan to‘ldirilsin.